text: Bankes sidste måneder som borgmester
  10 januar 2013 kl. 17.38
  Her er en oversigt over de begivenheder, der førte til, at Thomas Banke torsdag valgte at trække sig fra borgmesterposten i Fredericia.
  Vejen til Thomas Bankes fald:
  I efteråret 2012 erkender Thomas Banke at have brugt store mængder smertestillende morfin i forbindelse med en langvarig tandbehandling.
  14. december sygemelder Thomas Banke sig i en periode efter et ekstraordinært møde i kommunens økonomiudvalg.
  15. december kommer det frem, at borgmesteren i flere tilfælde har brugt kommunens kort til private indkøb og betalinger, hvilket har stået på i to år.
  16. december erklærer Thomas Banke, at han i sin sygeperiode vil tænke grundigt over sin fremtid. Samtidig beklager han sine fejldispositioner.
  17. december opfordrer et enigt byråd - herunder Venstre - Banke til at gå af som borgmester.
  7. januar 2013 meddeler bestyrelsen i Venstre i Fredericia samt byrådsmedlemmet Pernelle Jensen, at de alligevel støtter Thomas Banke og ønsker ham velkommen tilbage på borgmesterposten. De er dermed uenige med de fire resterende medlemmer af partiets byrådsgruppe.
  7. januar 2013: Samtidig støtter også den borgerlige fløj i Fredericias byråd, Dansk Folkeparti og De Konservative, nu borgmesteren.
  7. januar 2013 afslører TV2 nye belastende detaljer om Bankes borgmestertid. Ifølge eget kørselsregnskab har Thomas Banke holdt møder med borgmesteren i Herning, partifællen Lars Krarup, både den 24. april 2010 og 25. maj samme år, men Lars Krarup har ikke registreret møder med Thomas Banke de to pågældende datoer.
  8. januar 2013: De fire Venstre-folk i Fredericia-byråd øger presset for at få Banke til at trække sig som borgmester. Udmeldingen lyder, at byrådsgruppen ekskluderer Thomas Banke fra partiet Venstre, hvis han ikke trækker sig inden onsdag 9. januar klokken 12.
  8. januar 2013 meddeler Thomas Banke i et interview i TV SYD, at han vender tilbage til jobbet som borgmester.
  8. januar 2013: Alle de Venstre-folk i Fredericia Byråd, som ikke bakker op om Thomas Banke som borgmester, er blevet truet med eksklusion, oplyser Hanne Lumby, der sidder for Venstre i Fredericia Byråd, til jp.dk.
  9. januar 2013: Borgmester Thomas Banke ekskluderes fra Venstre.
  9. januar 2013: De fire Venstrepolitikere i byrådet, der har ekskluderet Banke, bliver selv ekskluderet af den lokale partiforening.
  10. januar 2013: Thomas Banke genindtræder i Venstre.
  10. januar 2013: Thomas Banke trækker sig som borgmester, men forbliver i Fredericia Byråd og Venstre.
  